CELEX: 62016TN0205
Language: sk
Date: 2016-05-04 00:00:00
Title: Vec T-205/16: Žaloba podaná 4. mája 2016 – Litovská republika/Európska komisia

11.7.2016   
            
            
               SK
            
            
               Úradný vestník Európskej únie
            
            
               C 251/34
            
         Žaloba podaná 4. mája 2016 – Litovská republika/Európska komisia
   (Vec T-205/16)
   (2016/C 251/40)
   Jazyk konania: litovčina
   
      Účastníci konania
   
   
      Žalobkyňa: Litovská republika (v zastúpení: D. Kriaučiūnas, R. Krasuckaitė a D. Stepanienė)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie C(2016)969 final z 23. februára 2016 o znížení podpory z Kohézneho fondu pre projekt uskutočnený v Litve s názvom „Technická pomoc pre spravovanie Kohézneho fondu v Litovskej republike“ (2005LT16CPA001) v rozsahu, v akom z rozhodnutia vyplýva zníženie podpory vo výške 137 864,61 eura,
            
         
               —
            
            
               zaviazal Európsku komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby Litovská republika uvádza žalobný dôvod týkajúci sa porušenia článku 11 nariadenia Komisie č. 16/2003 (1) v spojení so zásadou legitímnej dôvery, keďže Európska komisia pri rozhodnutí znížiť podporu z Kohézneho fondu EÚ na roky 2000 – 2006:
   
               —
            
            
               nezohľadnila skutočnosť, že výdavky na DPH, ktoré vznikli v dôsledku implementácie rozhodnutia Komisie K(2005)5291 (2), ktorým sa schvaľuje projekt „Technická pomoc pre spravovanie Kohézneho fondu v Litovskej republike“ („projekt“), sa považujú za oprávnené výdavky, ktoré môžu byť vrátené v zmysle požiadaviek článku 11 ods.1 nariadenia č. 16/2003 a iných požiadaviek,
            
         
               —
            
            
               uskutočnila nesprávny výklad článku 11 ods. 3 nariadenia č. 16/2003 v tom zmysle, že sa uplatňuje na projekt, pretože bez ohľadu na otázku, či sa výdavky na DPH majú vrátiť, takýto výklad nie je v súlade s článkom 11 ods. 1 nariadenia č. 16/2003 a chýba mu právna logika a tiež praktická uplatniteľnosť v spojení s financovaním projektov z Kohézneho fondu,
            
         
               —
            
            
               nezohľadnila článok 3 ods. 2 rozhodnutia Komisie K(2005)5291, ktorý stanovuje, že podľa článku 7 ods. 4 nariadenia č. 1164/94 (3) bola podpora Spoločenstva stanovená na 100 % hodnoty projektu (to znamená, že sa nepočítalo s nijakým príspevkom zo strany osoby realizujúcej projekt) a členský štát mohol opodstatnene očakávať, že projekt bude v celom rozsahu financovaný prostriedkami z Kohézneho fondu, teda, že všetky pravidlá stanovené nariadením č. 16/2003 sa riadne uplatnia.
            
         
      (1)  Nariadenie Komisie (ES) č. 16/2003 zo 6. januára 2003, ktorým sa ustanovujú osobitné podrobné pravidlá pre vykonávanie nariadenia Rady (ES) č. 1164/94 týkajúce sa oprávnenosti výdavkov súvisiacich s opatreniami spolufinancovanými Kohéznym fondom (Ú. v. ES L 2, 2003, s. 7; Mim. vyd. 14/001, s. 189).
   
      (2)  Rozhodnutie Komisie č. K(2005)5291 z 8. decembra 2005 o poskytnutí podpory z Kohézneho fondu pre projekt týkajúci sa technickej pomoci pre spravovanie Kohézneho fondu v Litovskej republike“ CCI 2005/LT/16/C/PA/001, zmenené a doplnené rozhodnutím Rady K(2008) 1566 z 15. apríla 2008 a rozhodnutím Komisie K(2011) 3668 z 20. mája 2011.
   
      (3)  Nariadenie Rady (ES) č. 1164/94 zo 16. mája 1994, ktorým sa zriaďuje kohézny fond (Ú. v. ES L 130, 1994, s. 1; Mim. vyd. 14/001, s. 9), zrušené nariadením Rady (ES) č. 1084/2006, z 11. júla 2006 , ktorým sa zriaďuje Kohézny fond a ktorým sa zrušuje nariadenie (ES) č. 1164/94 (Ú. v. EÚ L 210, 2006, s. 79).